text: Ryanair lukker base i Billund 
  10 juli 2015 kl. 16.24
  Det irske luftfartselskab melder nu selv ud, at de vil lukke basen i Billund den 18. juli. Medmindre fagbevægelsen afblæser den varslede konflikt.
  I en pressemeddelelse fortæller Ryanair nu selv, at de er klar til at lukke basen i Billund allerede om otte dage.
  Selskabet giver dog den danske fagbevægelse en frist frem til den 15. juli klokken 17 til, at aflyse en konflikt.
  De tre fly der i dag hører hjemme i Billund, vil fremover få base i henholdsvis Stanstead ved London og Palma på Mallorca.
  Ryanair har ikke oplyst om det får nogen betydning for de kommende flyafgange fra Billund.
  